<classify> MAHAKAMA ya Tanzania imesema kuwa mkakati ilionao ni kuanzisha Mahakama Kuu katika kila mkoa ili kusogeza huduma hiyo ya kimahakama karibu zaidi na wananchi. Hayo yalibainishwa na Mkuu wa Kitengo cha Habari, Elimu na Mawasiliano wa Mahakama ya Tanzania, Nurdin Ndimbe alipozungumza na gazeti hili kwa njia ya simu jana.Kauli hiyo ya Ndimbe ilikuja baada ya gazeti hili kuhoji umuhimu wa kuanzishwa kwa Kanda ya Mahakama Kuu Kigoma na Mara, wakati Kigoma ilikuwa ikihudumiwa na Mahakama Kuu Kanda ya Tabora, na Mara au Musoma ilikuwa ikihudumiwa na Mahakama Kuu Kanda ya Mwanza ambapo kijiografia mikoa hiyo iko karibu karibu. Kutokana na hoja hiyo, Ndimbe alisema kwa mujibu wa mpango mkakati maalumu wa miaka mitano walionao 2015-2019, unaelekeza kila mkoa uwe na Mahakama Kuu ili kusogeza huduma hiyo karibu na wananchi, kuwapunguzia wananchi gharama ya kusafiri umbali mrefu, lakini pia kuongezeka kwa mashauri nayo ni sababu ya kuanzishwa kwa kanda mpya za Mahakama Kuu.Katika gazeti hili la Machi 28 mwaka huu, Mahakama ya Tanzania ilitoa taarifa kwa umma kuhusu kuanzishwa kwa huduma za Mahakama Kuu katika Kanda ya Mara na Kigoma.Mahakama ya Tanzania inautangazia umma kwamba kupitia matangazo ya Serikali Na.111 na Na. 112, Jaji Mkuu ameanzisha Kanda za Mahakama Kuu za Musoma na Kigoma kwa lengo la kusogeza huduma za utoaji haki kwa wananchi katika maeneo husika, mahakama hizo zimeanza kazi rasmi tarehe 1 Februari 2019, ilieleza taarifa hiyo ya Mahakama kwa umma.Kuanzishwa kwa kanda hizo, imeelezwa kuwa huduma za kimahakama ikiwemo ufunguaji na usikilizwaji wa mashauri yote mapya yanayotokea katika Mikoa ya Kigoma na Mara Musoma, zimeanza kutolewa kwenye Mahakama Kuu Kigoma badala ya Tabora na Mahakama Kuu Musoma badala ya Mwanza.Kwa mujibu wa taarifa hiyo ya Mahakama, Masjala mpya za Mahakama Kuu Musoma na Kigoma zitaendeshwa kwa muda katika ofisi za Mahakama Kuu zilizopo katika majengo ya Mahakama ya Hakimu Mkazi Kigoma na Musoma mpaka hapo majengo mapya ya Mahakama Kuu yakapoanza kutumika rasmi.Kuhusu uhakika wa kuwepo kwa nguvu kazi ambao ni majaji katika kanda hizo za Kigoma na Musoma, Ndimbe alisema wapo wa kutosha na wananchi watarajie kupata huduma bora za utoaji haki. Wakati wa maadhimisho ya Kilele cha Wiki ya Sheria nchini Februari 6 mwaka huu, Jaji Mkuu wa Tanzania, Profesa Ibrahim Juma, alisema kuwa ili kuhakikisha mhimili wa mahakama unajitanua katika maeneo mbalimbali mpaka ifikapo mwezi Juni mwaka huu, jumla ya majengo 52 ya mahakama yatakuwa yamekamilika.Alisema kati ya hayo, mahakama za mwanzo ni 22, wilaya 20, mkoa 8 na mahakama kuu 2.  <topic>: KITAIFA 